מקסיקו: עיתונאי בכיר נרצח בביתו לאחר שכתב על סחר הסמים במחוז ורה-קרוז. יחד איתו נורו למוות גם אשתו ובנו, צלם עיתונות
מיגל אנחל לופז ולאסקו, בן 55, עיתונאי מקסיקאי בעל טור בעיתון היומי "נוטיבר", נרצח שלשום בביתו יחד עם אשתו ובנו על-ידי מתנקשים לא מזוהים שפרצו אל ביתם שבמחוז ורה-קרוז, דיווחה הוועדה להגנת עיתונאים. הבית שבו אירע הרצח שוכן סמוך לתחנת משטרה. מושל המחוז, חוויאר דוארטה, אמר ל"נוטיבר" כי "נעשה היום מעשה פחדני שנועד לפגוע בכלל החברה. לא מדובר בתקיפה של אמצעי תקשורת מסוים, וגם לא בהתקפה נגד קבוצה מקצועית, אלא בתקיפה של החברה כולה, נגד החברה של מחוז ורה-קרוז". לופז, לשעבר סגן העורך של "נוטיבר", כתב טור קבוע בעיתון תחת שם העט מילו ויולה. הטור עסק בנושאים פוליטיים, פליליים ואחרים, ולופז היה מבעלי הטור המפורסמים במחוז. לאחרונה פירסם לופז טור בנושא סחר הסמים במחוז. סוכנות הידיעות כתבה כי בנו של לופז, מייסל לופז, עבד כצלם עבור כמה עיתונים. הוועדה להגנת עיתונאים מדווחת כי 13 עיתונאים מקסיקאים נהרגו מתחילת השנה, ולפחות שלושה מהם נהרגו כתוצאה ישירה מעבודתם. במהלך השבועיים האחרונים בלבד נמצאו במקסיקו גופותיהם של שני עיתונאים אחרים.